The Notorious B.I.G.

Ο **Κρίστοφερ Τζορτζ Λατόρ Γουάλας** (*Christopher George Latore Wallace*, 21 Μαΐου 1972 – 9 Μαρτίου 1997), περισσότερο γνωστός με το καλλιτεχνικό όνομα **Notorious B.I.G.**, ήταν Αμερικανός ράπερ από το Μπρούκλιν. Κατά τη μουσική σταδιοδρομία του, ο Γουάλας εξέδωσε ένα άλμπουμ, ενώ ακολούθησαν τρία ακόμη μετά το θάνατό του. Πέραν του Notorious B.I.G, ο Γουάλας είχε και τα καλλιτεχνικά ψευδώνυμα **Μπίγκυ Σμολς**, **Big Poppa** και **Φρανκ Γουάιτ**.

## Βιογραφία
Ο The Notorious B.I.G. γεννήθηκε στο Μπρούκλιν της Νέας Υόρκης. Μεγάλωσε στη φτωχή γειτονιά του *Bedford-Stuyvesant*, ξεκίνησε να εμπορεύεται ναρκωτικά στην ηλικία των 12 ετών και φοίτησε στα ίδια σχολεία με τους Jay-Z και Busta Rhymes. Αν και ήταν καλός μαθητής και ξεχώριζε σε μαθητικούς διαγωνισμούς, ο ίδιος ξεκίνησε να πειραματίζεται με την χιπ χοπ μουσική ως ράπερ. Εξ αρχής, το ταλέντο του εντυπωσίασε τους συνομήλικούς του και έγινε ευρύτερα γνωστός για την ικανότητά του στο να κάνει *freestyle*, ένα είδος αυθόρμητου ρυθμικού μονολόγου μετά μουσικής. Αυτή η ευκολία στο ελεύθερο στυλ τον βοήθησε αργότερα στο να δημιουργήσει ολόκληρα τραγούδια χωρίς τη βοήθεια σημειώσεων. 

Ο Notorious παράτησε το σχολείο στα 17 του και ξεκίνησε να ασχολείται περισσότερο με το εμπόριο ναρκωτικών για να συντηρήσει την μητέρα του. Το 1991, ο 18χρονος Μπίγκυ συνελήφθη για εμπόριο κρακ στην Βόρεια Καρολίνα. Πέρασε 9 μήνες στην φυλακή προτού αποφυλακιστεί.

Όταν αποφυλακίστηκε, ο Notorious ηχογράφησε ένα δοκιμαστικό άλμπουμ με το ψευδώνυμο Μπίγκυ Σμολς. Η εκπληκτική εκφορά των στίχων και η ιδιαίτερη βαρύτονη φωνή του τον έκαναν αντιληπτό από τον παραγωγό της Uptown Records Σιν Κομπς, ο οποίος πρότεινε στον Notorious συμβόλαιο, ένα συμβόλαιο το οποίο δέχτηκε ο Notorious. Παρόλα αυτά, η συγκεκριμένη δισκογραφική εταιρεία αρνήθηκε και ο Κομπς απολύθηκε. Οι δύο καλλιτέχνες δημιούργησαν την Bad Boy Records και ο Notorious κυκλοφόρησε το πρώτο του σινγκλ με τίτλο *Party and Bullshit*. Ο Notorious ανέπτυξε φιλία με τα μέλη της *Bad Boy* Lil' Kim και Lil Cease, αλλά και με τον εκλιπόντα ράπερ της Interscope Τούπακ Σακούρ. Ο Notorious επίσης παντρεύτηκε την Φέιθ Έβανς, μια τραγουδίστρια της R&B. Με την Εβανς έκανε 1 παιδί, ενώ προέκυψε και 1 εξώγαμο με την πρώην κοπέλα του Τζαν Τζάκσον. 

Το 1994, ο Notorious κυκλοφόρησε το πρώτο του άλμπουμ ονόματι *Ready to Die*, ένα αυτοβιογραφικό άλμπουμ που αφηγείται την παιδική του ηλικία και τις εμπειρίες του ως εγκληματίας στο Μπρούκλιν,  περιέχει τα σινγκλ *Juicy*, *Big Poppa* και *One More Chance* και τελειώνει με την υποτιθέμενη αυτοκτονία του Notorious στο τραγούδι *Suicidal Thoughts*. Οι εξαιρετικές κριτικές και οι συνολικά καλές εντυπώσεις του δίσκου τον έκαναν γνωστό καλλιτέχνη και μεταξύ άλλων εθεωρείτο από τα μεγαλύτερα χιπ χοπ ονόματα της ανατολικής ακτής των ΗΠΑ την εποχή εκείνη.

Λίγο μετά την κυκλοφορία του άλμπουμ, ο Τούπακ πυροβολήθηκε έξω από στούντιο ηχογράφησης, ένα στούντιο ηχογράφησης στο οποίο ηχογραφούσαν ο Μπίγκυ και ο Κομπς εκείνη την ώρα. Ο Τούπακ ξεκίνησε να κατηγορεί τους δύο πρώην συνεργάτες του για την απόπειρα δολοφονίας, ενώ την αμέσως επόμενη μέρα καταδικάστηκε ψευδώς για σεξουαλική επίθεση και οδηγήθηκε στην φυλακή. Ενώ ο Τούπακ βρισκόταν στην φυλακή, κυκλοφόρησε το τρίτο του άλμπουμ *Me Against the World* και απέσπασε διθυραμβικές κριτικές, ενώ ο Notorious κυκλοφόρησε το σινγκλ *Who Shot Ya*. Αν και οι στίχοι του τραγουδιού δεν αναφέρονται σε κάποια απόπειρα δολοφονίας κατά του Τούπακ, ο Σακούρ ερμήνευσε το τραγούδι ως προσωπική επίθεση εναντίον του. Μετά την αποφυλάκιση του, ο Τούπακ κυκλοφόρησε το τέταρτο του άλμπουμ *All Eyez on Me*, μια τεράστια κριτική και εμπορική επιτυχία. Αρκετά από τα κομμάτια του άλμπουμ περιέχουν κρυμμένες προσβολές προς τον Notorious και την *Bad Boy*. 

Έτσι αναπτύχθηκε σιγά σιγά μια προσωπική κόντρα με τον άλλοτε φίλο του Τούπακ, η οποία αποτυπώθηκε και μουσικά μέσω κάποιων τραγουδιών-επιθέσεων που αντάλλαξαν οι δύο ράπερ, όπως το *Hit 'Em Up* του Τούπακ, στο οποίο κατονομάζεται ο Notorious και οι συνεργάτες του.

Την ίδια περίοδο, ο Notorious ετοίμαζε το δεύτερο του άλμπουμ *Life After Death*, το όποιο έχει ακόμα σκοτεινότερο τόνο από το *Ready to Die* και συνεχίζει τις αφηγήσεις του Notorious αμέσως μετά το τέλος του. Περιείχε τα σινγκλ *Hypnotize* (με την Πάμελα Λονγκ), *Mo' Money Mo' Problems* (με τον Mase και τον Σιν Κομπς) και *Sky's the Limit*. Η φωνή του ράπερ έγινε ακόμα πιο βαθιά σε αυτό το άλμπουμ.

## Ψευδώνυμα
Το καλλιτεχνικό ψευδώνυμο του Γουάλας είναι ένας συνδυασμός του BIG (Μπιγκ), του χαϊδευτικού ονόματος που του προσκόλλησαν οι συμμαθητές του στο σχολείο, και της αγγλικής λέξεως notorious (διαβόητος). Το Μπίγκυ Σμολς (Biggie Smalls) ήταν το ψευδώνυμο που χρησιμοποίησε για το πρώτο του δοκιμαστικό άλμπουμ (demo). Το όνομα Φρανκ Γουάιτ παραπέμπει στον πρωταγωνιστή της ταινίας *King of New York* (1990), ο οποίος ήταν μεγαλέμπορος ναρκωτικών.

## Θάνατος και μεταθανάτιες κυκλοφορίες
Στις 9 Μαρτίου το 1997, ο Γουάλας πυροβολήθηκε στο Λος Άντζελες. Μεταφέρθηκε στο πλησιέστερο νοσοκομείο, αλλά απεβίωσε λίγη ώρα αργότερα. Ακολούθως, μετά τον θάνατό του, στις 25 Μαρτίου κυκλοφόρησε το δεύτερο άλμπουμ του, *Life After Death*.

Η δολοφονία του έγινε ακριβώς με τον ίδιο τρόπο που είχε δολοφονηθεί ο Τούπακ Σακούρ έξι μήνες νωρίτερα. Και οι δύο περιπτώσεις παραμένουν ανεξιχνίαστες, εγείροντας έτσι πολλά ερωτηματικά. Οι θάνατοι αυτών των αντρών ερμηνεύτηκε ως το αποκορύφωμα της μεταξύ τους αντιπαράθεσης, ωστόσο δεν υπάρχουν αποδεικτικά στοιχεία που να συνδέουν τις δυο δολοφονίες.

Το 1999, η *Bad Boy* κυκλοφόρησε το τρίτο άλμπουμ του *Born Again*, το όποιο δεν ολοκληρώθηκε ενόσω ο Notorious ήταν ζωντανός, συχνά δεν παίρνεται σοβαρά από τους φανς του ράπερ και γενικά τους μουσικόφιλους και θεωρείται αμφίβολης ποιότητας. Το άλμπουμ κυρίως αποτελείται από τραγούδια με στροφές ηχογραφημένες από τον Notorious πριν και μετά την κυκλοφορία του *Ready to Die* και στροφές ηχογραφημένες από πρωτοεμφανιζόμενους ράπερ τη διετία 1997-1998. Από το άλμπουμ ξεχώρισε το τραγούδι *Dead Wrong*, ένα τραγούδι για την παιδοφιλία, στο οποίο συμμετέχει και ο τότε πρωτοεμφανιζόμενος Eminem.

Το 2005, η *Bad Boy* κυκλοφόρησε το *Duets: The Final Chapter*, ένα άλμπουμ που αποτελείται εξ ολοκλήρου από ντουέτα του Notorious με άλλους πρωτοεμφανιζόμενους ή μη καλλιτέχνες. Το άλμπουμ έλαβε μικτές κριτικές με πολλούς να επικρίνουν την μικρή παρουσία του στο άλμπουμ σε σχέση με τους άλλους καλλιτέχνες. 

Το 2007, η *Bad Boy* κυκλοφόρησε το *Greatest Hits*, ένα άλμπουμ που αποτελείται εξ ολοκλήρου από μεγάλες επιτυχίες του Notorious από την εποχή που ζούσε. Το άλμπουμ δεν περιέχει καθόλου ακυκλοφόρητα μέχρι τότε κομμάτια. Το 2019, κυκλοφόρησαν το *It Was Written* ένα παρόμοιο άλμπουμ πάλι με παλιές επιτυχίες του ράπερ. 

Το 2009, κυκλοφόρησε το soundtrack της ταινίας *Notorious* για την ζωή του ράπερ. Το soundtrack αποτελείται από γνωστές επιτυχίες του και από προηγουμένως ακυκλοφόρητα κομμάτια. 

Το 2017, η γυναίκα του Notorious, Φέιθ Έβανς, κυκλοφόρησε το άλμπουμ *The King & I*, ένα άλμπουμ που είχε ηχογραφήσει μαζί με τον σύζυγό της.

## Καλλιτεχνικό στυλ
Ο Notorious φημιζόταν για τις ικανότητες του στην αφήγηση και θεωρείται για πολλούς ως ο καλύτερος παραμυθάς (*storyteller*). Ενώ τα τραγούδια του χαρακτηρίζονται από γραφικές σκηνές βίας και την αυξημένη χρήση υβριστικών λέξεων, τα σινγκλ του ακολουθούν ένα πιο εμπορικό υπόβαθρο και περιέχουν λιγότερες βωμολοχίες. Παράλληλα όμως ο B.I.G ενσωμάτωνε και πολλές εικόνες και ιστορίες από τη ζωή και το περιβάλλον του.

Ενδεικτικοί τίτλοι τραγουδιών που καταδεικνύουν το χάρισμα του είναι τα *Juicy*, *Hypnotize*, *Big Poppa*, *Machine Gun Funk* και *10 Crack commandments*.

## Υστεροφημία
Ο Γουάλας θεωρείται ευρέως από τους πιο σημαντικούς ράπερ και γενικότερα μουσικούς όλων των εποχών, ενώ ο βίαιος θάνατος του έχει οδηγήσει στην δημιουργία αρκετών θεωριών συνωμοσίας, οι οποίες τον συνδέουν με τον θάνατο του Τούπακ Σακούρ. 

Το 2009 κυκλοφόρησε το φιλμ *Notorious* το οποίο είναι βασισμένο στη ζωή του εκλιπόντος ράπερ.

Ο Notorious έπαιξε αποφασιστικό ρόλο στις καριέρες άλλων ράπερ, όπως των Lil Kim, Jay-Z, του συγκροτήματος Junior M.A.F.I.A και της Τσάρλι Μπάλτιμορ.

## Δισκογραφία
* 1994: *Ready to Die*
* 1995: *Conspiracy*, with Junior M.A.F.I.A.  
* 1997: *Life After Death*
* 1999: *Born Again* 
* 2005: *Duets: The Final Chapter*
* 2007: *Greatest Hits*
* 2009: *Notorious*
* 2017: *The King & I*
* 2019: *An Introduction to*

## Βραβεία και υποψηφιότητες
Ο Γουάλας έχει λάβει συνολικά 4 υποψηφιότητες για Βραβείο Γκράμι χωρίς να έχει κερδίσει κάποιο. Τα κομμάτια του *Big Poppa* και *Hypnotize* ήταν υποψήφια στην κατηγορία *Καλύτερη Σόλο Ραπ Ερμηνεία* το 1996 και το 1998 αντίστοιχα, ενώ το κομμάτι *Mo Money Mo Problems* ήταν υποψήφιο στην κατηγορία *Καλύτερη Ραπ Ερμηνεία από Γκρουπ ή Ντουέτο*. Ο δίσκος *Life After Death, ο οποίος κυκλοφόρησε μετά το θάνατο του, ήταν επίσης υποψήφιος στην κατηγορία *Καλύτερου Ραπ Άλμπουμ''.

## Παραπομπές

## Εξωτερικοί σύνδεσμοι
* Απόσπασμα ταινίας με τον Notorious να κάνει freestyle
* Η επίσημη ιστοσελίδα του Notorious B.I.G.
* Ιστοσελίδα των φαν του καλλιτέχνη

Κατηγορία:Αμερικανοί ράπερ
Κατηγορία:Δολοφονηθέντες μουσικοί